खस्ताहाल भवनों में निवास कर रहे पुलिस कर्मी
बारिश में बिछानी पड़ती है पालीथिन, कभी भी गिर सकते हैं भवन
भास्कर संवाददाता| गौरिहार
थाना परिसर में बने पुलिस आवास जर्जर व खस्ताहाल हो गए हैं। चौबीस घंटे जनता की सेवा में रहने वाले पुलिस जवान इन 50 साल पुराने मकानों में जान जोखिम में डाल कर रहने को मजबूर हैं। अधिकांश भवन तो खंडहर में तब्दील हो गए हैं।
उत्तरप्रदेश की सीमा से सटे गौरिहार में थाने की स्थापना 60 साल पहले वर्ष 1956 में हुई थी। दस साल महलों के पास एक मकान में इस थाने का संचालन होता रहा था। बाद में सामंत सिंह ठाकुर ने अपनी जमीन दान दी और थाना भवन का निर्माण हुआ। सन 1965-66 में लोकनिर्माण विभाग द्वारा थाना भवन के साथ स्टाफ के रहने के लिए आवासीय भवन का निर्माण कराया गया था। इन भवनों में वर्षों से मरम्मत कार्य नहीं कराए गए वहीं सालों से बजट आने के बावजूद पुताई भी नहीं की गई।
बाउंड्री बाल न होने से हो रहा अतिक्रमण: थाना परिसर में बाउंड्री बाल नहीं है। हालांकि बाउंड्री वाल का होना बेहद जरूरी माना जाता है। बाउंड्री वाल न होने से परिसर की सुरक्षा खतरे में हैं। जहां चौबीस घंटे आवारा मवेशियों का जमघट जगा रहता है, वहीं गंदगी भी फैलती है। इसके साथ ही आसपास के लोगों द्वारा बेतहासा ढंग से अतिक्रमण कर निर्माण किए जा रहे हैं। जिसके चलते थाना परिसर का रकवा दिनोदिन घटता जा रहा है। रात में ग्रामीण शौच के लिए भी इस मैदान को उपयोग में लाते हैं।
विभागीय प्रक्रिया चल रही है
गौरिहार के नए थाना के नए भवन और आवासीय भवनों के निर्माण के लिए फाइल विभागीय प्रक्रिया में हैं। जल्द ही इस समस्या से जवानों को निजात मिलने के आसार हैं। ललित शाक्यवार, पुलिस अधीक्षक छतरपुर
भवन निर्माण के जल्द प्रयास करूंगा
समस्या बेहद गंभीर है। इस मामले को दिखवाता हूं और जल्द ही थाना परिसर के आवासीय भवन तथा बाउंड्री वाल बनवाने के संबंध में प्रयास करता हूं। आरडी प्रजापति विधायक, चंदला क्षेत्र
मेंटीनेंस के अभाव में हो गए जर्जर
इन भवनों के मेंटीनेंस का जिम्मा लोक निर्माण विभाग का है लेकिन वर्षों से मेंटीनेंस नहीं हुआ। लापरवाही के चलते आवासीय भवनों की दीवारें जगह जगह से टूट गई, छतें जीर्ण शीर्ण हो गई। बारिश में छतों से पानी टपकता है। बारिश आने के पहले इनकी छतों में बरसाती बिछानी पड़ती है। छत में उपयुक्त लड़की क्षतिग्रस्त हो गई हैं। अधिकांश तो खंडहर में बदल गए। इन भवनों के कभी भी जमींदोज होने का अंदेशा अक्सर बना रहता है। लगभग 6 वर्ष पूर्व यहां के तत्कालीन थाना प्रभारी कमलेश साहू के कार्यकाल में कुछ मरम्मत कार्य कराया गया था। हालांकि राशि इतनी कम थी कि कुछ खास सुधार नहीं हो सका। थाना प्रभारियों द्वारा इस समस्या से वरिष्ठ अधिकारियों को अवगत कराया जाता है लेकिन कोई सुधार नहीं हुआ।
गौरिहार। थाना परिसर में बने आवासीय भवन हो गए जर्जर।
mag_Deva hin_Deva bho_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva